39. schôdza NR SR - 4.deň - A. dopoludnia
Dátum: 2025-09-12
Poslanec: Viskupič, Marián (SaS)
Druh vystúpenia: Vystúpenie v rozprave

56. Ďakujem pekne. Vážený pán predsedajúci, vážený pán minister, no máme tu ďalší v podstate analytický materiál, správu vlády Slovenskej republiky o cenovom vývoji, opatreniach na zamedzenie nežiadúceho cenového vývoja, plnenia koncepcie cenovej politiky, uplatňovania zákona o cenách a o návrhoch opatrení vo verejnej politike v oblasti cien. Čiže skutočne máme tu ďalší materiál, ktorý, by som povedal, že veľmi presne a veľmi analyticky teda popisuje cenový vývoj v roku 2024, to treba povedať, že vlastne toto je správa za rok 2024. A ja si myslím, že skutočne fakt je tam kopa presných vecí, sú tam presné analýzy po odvetviach, po komoditách, po konkrétnych položkách, ako aj pán minister spomínal, napríklad to maslo. Poviem, že áno, je to v porovnaní s rokom 2023, keď tá inflácia bola výrazne vyššia, toto sa akože nedá nijak akože povedať, že nie, bola výrazne vyššia, bol to teda celoeurópsky problém, tak tá správa z tohto pohľadu je akoby že relatívne veľmi pozitívna. Zároveň teda ale žijeme vlastne už ďalší rok, žijeme rok 2025, kde už teda, bohužiaľ, aj opatreniami vlády z predchádzajúceho konsolidačného balíčka, a to tu už budeme mať ďalší, sa ten inflačný vývoj otočil a už vlastne, dnes už nežijeme tie príjemné časy, ktoré tá správa ešte spomína a hovorím, že správne spomína, lebo v porovnaní s rokom 2023 bol ten 2024 teda relatívne pokojný. Ale teda už žijeme rok 2025, kde teda už dnes máme infláciu v podstate o vyše 100 % vyššiu, než je inflácia v Európskej únii alebo priemer inflácie v Európskej únii, a toto je už to, že na čo sa treba pozerať. Jasné, analýza všetko rok 2024, ale dnes sme už v diametrálne inej situácii, a toto treba mať na pamäti. A tu zasa už upozorňujem smerom k tomu konsolidačnému balíčku, že už ten inflačný vývoj v tomto roku je výrazne silnejší, inflácia akceleruje a ak sa prijme konsolidačný balíček, tak tá inflácia sa zasa ešte zvýši. Skutočne sme vo výrazne vyšších číslach inflácie, ako má Európska únia a ten trend, to čo nás čaká, je teda ešte horšie. Ale, a to je ten rozdiel, že tá inflácia 2022, 2023, ktorá tu bola, bol európsky vývoj, s ktorým jednotlivá krajina, a to je jedno, či to bolo malé Slovensko, alebo malé Maďarsko, ktoré sa pokúšalo a výsledok bol ten, že malo najvyššiu infláciu, alebo veľké krajiny, proste s tým sa veľmi, veľmi ťažko riešilo. Dnes tá inflácia má 95 % koreňov na Slovensku v opatreniach slovenskej vlády, v konsolidačnom balíčku pre tento rok. Ďalšiu infláciu bude drivovať balíček pre budúci rok a toto treba na pamäti mať, toto je to, kde by sa tá rozprava, keby sme tam boli viac než dvaja prihlásení, mala už viesť. Zároveň zasa, áno, vieme to analyticky zmerať tú minulosť, ale ešte kľúčovejšie by bolo, proste urobiť tú analýzu budúcnosti. Urobiť analýzu toho, čo s infláciou urobil tohtoročný balíček, však jasné, že sa nedá urobiť na tejto úrovni, lebo ešte sme v tom období, ale treba a vôbec ten budúci, hej? Ja by som si tu rád videl pána ministra, keby skutočne povedal, že aké sú predpoklady vplyvu na infláciu toho, čo chcú prijať. Takže toto, prosím, majme na pamäti, keď budete aj, kolegovia z koalície, čítať tú správu, to je už minulosť. To je už minulosť a dnes čelíme úplne diametrálne inej situácii, ktorú ste do nejakej miery zabezpečili už teda vy predchádzajúcim balíčkom a hrozí nám to ďalej. Za tou infláciou, za tými zvyšujúcimi cenami sú ľudia, vaši voliči, naši voliči, voliči, proste všetci ľudia. Toto treba mať na pamäti. A keď to len kúsok posuniem, tak potom že čím vyššie ceny potravín, keď to teda stiahnem na tie potraviny, ale platí to všeobecne, sú tu u nás, tým viacej ľudia sadnú do auta, naložia rodinu, pôjdu si nakúpiť do zahraničia, v podstate sa aj zabaviť do zahraničia, natankovať do zahraničia a odnesú všetky tie dane, aj DPH, aj spotrebnú daň odnesú do zahraničia. Aj to je niečo, čo treba analyzovať a čo nám hrozí. Posledné, čo asi poviem, škoda, že to nemôžem ukázať, ale pán minister mal v svojej, no nebudem to ukazovať, nech dodržiavam pravidlá, v svojej prezentácii vlastne graf aj s infláciou a v nejakej tej časti toho grafu, nejaké tie prvé dva stĺpce, že to skúsim tak opísať, boli úplne správne. Skutočne potravinová inflácia v roku 2023 bola 17,5 %, hovorí o tom aj táto správa, proste pán minister si čísla našiel úplne správne, dal tam teda ročnú infláciu. Okej. No ale zároveň teda už porovnával to s aktuálnou infláciou, s aktuálnou v roku 2025 a tam mu vychádza teda pri potravinách, že 2,4 %. No, keď si človek pozrie tú vlaňajšiu správu, tak by sa to tam aj povedzme tomu roku blížilo, ale však má tu aj malé písmenká a je to teda január až júl 2025. Takže porovnáva celoročnú infláciu v roku 2023 s polročnou infláciou roku 2025 v jednom grafe. Tomu ja hovorím, že lacko-grafy. Takto by to byť nemalo a tie dáta sú dostupné, veď mohol použiť buď infláciu za posledných 12 mesiacov, alebo výhľad inflácie na najbližších 12 mesiacov. Všetko sa to dá. Len keď dá sa do porovnania ročná inflácia s polročnou, no tak by to byť nemalo. To je jedna vec. A som rád, že to pán minister spomenul, a preto som si aj teda povedal, že toto spomeniem aj ja. No tam ten graf má potom ešte jednu chybu. Teda cieľom grafu je ukázať, že teda predtým bola inflácia veľká a teraz je malá. No toto je to veľké klamstvo, nie je malá, ona je cez 4,5 %, keby sme porovnali ročnú bázu už akokoľvek. Ale zároveň sú tu ďalšie malé písmenká a tam je že bez nápojov. Tak áno, rozumiem, keď chce minister ukázať najnižšiu možnú mieru inflácie, tak treba odtiaľ tie nápoje vyradiť. No ale zasa, veď práve tie nápoje, práve tie nápoje majú tento rok proste infláciu okolo 20 %. Nakoniec to pán minister spomenul, vie to číslo, vie ho, veď tu ho pred chvíľkou povedal. Len teda nehodí sa to do toho krámu, pretože za jedno by to teda zvýšilo tú celkovú infláciu a za druhé zrazu vlastne by to, čo ukazuje že 17,5 % potravinovej inflácie spôsobenej situáciou v Európskej únii, za ktorú si, dobre, mohla únia do nejakej miery, áno, ale teda bola v celej únii, by zrazu bola prebitá tým, že ale veď aj na Slovensku vedia rásť ceny nápojov o 20 % medziročne a ani na to netreba úniu, sme si to zabezpečili sami. Nová daň zo sladených nápojov, celý konsolidačný balíček, ktorý zvýšil všetky ostatné náklady výrobcom nápojov, no a zrazu teda by tu musel byť niekde kolónka buď rovno že 20 % nápoje, alebo tých 2,4 by muselo obsahovať tie nápoje, čo by teda bolo tiež väčšie číslo. Takže dá sa to tak, ako vyzerá tá správa. Analytická, správna, štatisticky správna, matematicky správna, alebo sa potom dajú robiť lacko-grafy, kde sa to celé úplne že kriví. A toto je ten presný akože bod, kde sa dá na to krásne poukázať. Všetky dáta sú na to, aby aj graf ministra financií v prezentácii konsolidačného balíčka obsahoval správne dáta, nuž len z nejakého dôvodu neobsahuje. Toľko som chcel povedať. Ďakujem pekne za pozornosť.